
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№ РС-833-21-005


Днес, 26.01.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
	
У С Т А Н О В И:

Производството е по реда на чл.71, ал.1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-182 от 20.10.2021г. по сигнал с рег. № ЦУ01/С-833/06.10.2021 г.
Сигналът е подаден против Костадин Дурчов – общински съветник в Общински съвет (ОбС) Б.
В сигнала се съдържат твърдения за това, че ОбС Б. е приел решение, с което земеделски земи собственост на Костадин Дурчов са преотредени за вилно строителство. 
Във връзка с твърденията в сигнала Комисията е изискала и получила с писмо вх. № ЦУ01-23300#1/26.11.2021 г. на КПКОНПИ от председателя на Постоянната комисия за противодействие на корупцията към ОбС Б. заверени копия на следните документи: Удостоверение за избран общински съветник №8-1/07.11.2019г. за Костадин Дурчов; Клетвена декларация на Костадин Дурчов от 07.11.2019г. и Писма с вх. № ОС-С-355 от 23.11.2021г. и изх. № ОС-02-221/23.11.2021г. на ОбС Б.. 
В допълнение, с писмо вх. № ЦУ-01-23300#3/21.12.2021г. на КПКОНПИ от председателя на Постоянната комисия за противодействие на корупцията към ОбС Б., са изискани и получени заверени копия на Протокол №21/26.06.2021г. от заседание на Постоянната комисия по ТСУ, ОС, земеделие и гори към ОбС Б., Становище на Постоянната комисия по ТСУ, ОС, земеделие и гори към ОбС Б. от 22.06.2021г., Протокол №27/30.06.2021г. от заседание на ОбС Б., ведно със списък с поименно гласуване и Решение №436/30.06.2021г. на ОбС Б..
Служебно е направена справка в НБД „Население“, на електронната страница на Община Б., в Регистъра за декларациите на лицата, заемащи висши публични длъжности по чл.169, ал.1, т.1 от ЗПКОНПИ и в Имотен регистър към Агенция по вписванията.

След като обсъди събраните в хода на административното производство доказателства, Комисията установи следното от фактическа страна:

Костадин Дурчов е избран за общински съветник в ОбС Б. за мандат 2019-2023г., видно от Удостоверение за избран общински съветник №8-1/07.11.2019г. на ОИК Б. и е подписал клетвена декларация на 07.11.2019г. 
От извършена справка на интернет страницата на Община Б. е видно, че за мандат 2019-2023г. Костадин Дурчов е член на Постоянната комисия по бюджет и финанси и Постоянната комисия по младежки дейности и спорт и председател на Постоянната комисия по ТСУ, общинска собственост, земеделие и гори към ОбС Б.
Служебно е извършена проверка на декларацията за имущество и интереси по чл.35, ал.1, т.2 от ЗПКОНПИ, Част I: Имущество на Дурчов, подадена при встъпване в длъжност на 06.12.2019г., от която се установи, че същият е собственик на ¼ идеална част от нива в село Б., гр. Р., придобита на цена от 200 лева. В Имотния регистър към Агенция по вписванията е направена Справка №1524397/07.12.2021г. за вписвания, отбелязвания и заличавания за периода от 01.01.1991г. до 07.12.2021г. за лицето Костадин Дурчов.
От получено по административната преписка писмо с вх. № ЦУ01-23300#1/26.11.2021г. на КПКОНПИ от председателя на Постоянната комисия за противодействие на корупцията към ОбС Б. е видно, че след извършена проверка в Общинска администрация Б. и ОбС Б. не са установени заявления от Костадин Дурчов и негови пълномощници относно ПУП-ПЗ за промяна на предназначението на имоти негова собственост от „земеделска земя“ в „за жилищно и вилно строителство“ за периода от м. октомври 2018г. до 20.12.2021г., както и протоколи от заседания на Постоянната комисия по ТСУ, общинска собственост, земеделие и гори към ОбС Б., съответно решения и списъци с поименно гласувалите от заседания на ОбС Б., касаещи такива заявления. Видно от представено последващо писмо с вх. №ЦУ-01-23300#3/21.12.2021г. на КПКОНПИ от председателя на Постоянната комисия за противодействие на корупцията към ОбС Б., за същия период ОбС Б. е приел едно решение, касаещо промяна на предназначението на поземлени имоти от „земеделска земя“ в „за жилищно строителство“ – Решение №436/30.06.2021г., което касае поземлени имоти с идентификатори 02676.174.30, 02676.174.31, 02676.174.32, 02676.169.1642, 02676.169.1643, 02676.169.1644 и 02676.169.1645, находящи се в м. „О.“ по КК на гр. Б., по отношение на което Дурчов гласува „за“. Преди да бъде гласуван на заседание на ОбС Б., проектът на решение е разгледан на заседание на Постоянната комисия по ТСУ, общинска собственост, земеделие и гори към общинския съвет, за което е съставен Протокол №21 от 22.06.2021 година. От същия е видно, че Костадин Дурчов – председател на постоянната комисия, отсъства от заседанието. В последствие той подписва Становище на Постоянната комисия по ТСУ, общинска собственост, земеделие и гори, с което комисията предлага на ОбС Б. да приеме въпросното решение.
От служебно направената справка в Имотен регистър към Агенция по вписванията не се установи гореописаните поземлени имоти, предмет на Решение №436/30.06.2021г. на ОбС Б., да са собственост на Костадин Дурчов.
 
Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Костадин Дурчов, в качеството му на общински съветник в ОбС Б. за мандат 2019-2023г. е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Компетентността на общинския съвет, като орган на местно самоуправление, е регламентирана в чл.21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. 
Видно от представения Протокол №21 от 22.06.2021г. за проведено заседание на Постоянната комисия по ТСУ, общинска собственост, земеделие и гори към ОбС Б., на което по т.12 е разгледан проект на решение за промяна на предназначението на поземлени имоти с идентификатори 02676.174.30, 02676.174.31, 02676.174.32, 02676.169.1642, 02676.169.1643, 02676.169.1644 и 02676.169.1645, находящи се в м. „О.“ по КК на гр. Б. от „земеделска земя“ в „за жилищно строителство“, Дурчов отсъства, следователно не упражнява свои правомощия по служба. В тази връзка, в конкретния случай, е налице само една от предпоставките за „конфликт на интереси“ по отношение на Костадин Дурчов, в качеството му на общински съветник в ОбС Б. – лице, заемащо висша публична длъжност. Липсата на упражнени правомощия по служба от лицето, заемащо висша публична длъжност, изключва наличието на нарушение на разпоредбите на Глава осма, Раздел II от ЗПКОНПИ, съответно води до липсата на конфликт на интереси. 
От представените по преписката доказателства се установи, че Костадин Дурчов, като председател на Постоянната комисия по ТСУ, общинска собственост, земеделие и гори и общински съветник в ОбС Б., е издал Становище на постоянната комисия, с което се предлага на ОбС Б. да приеме решение за допускане изработването и да одобри задание за изработването на „ПУП-ПЗ за промяна на предназначението на поземление имоти с идентификатори 02676.174.30, 02676.174.31, 02676.174.32, 02676.169.1642, 02676.169.1643, 02676.169.1644 и 02676.169.1645, находящи се в м. „О.“ по КК на гр. Б. от „земеделска земя“ в „за жилищно и вилно строителство“. Видно от Протокол №27 от 30.06.2021г. от проведено заседание на ОбС Б., предложението е прието като Решение №436. На проведеното заседание Дурчов присъства и гласува „за“, което е отразено в представения списък за поименно гласуване. И в двата случая, Костадин Дурчов упражнява свои правомощия по служба. Не е налице обаче частен интерес при упражняване на правомощията, поради факта, че от събраните по преписката доказателства не се установи поземлените имоти, предмет на становището на постоянната комисия и съответно на решението на ОбС Б., да са негова собственост. Липсата на частен интерес, като елемент от състава на конфликта на интереси по чл.52 от ЗПКОНПИ, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл.52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество


Р Е Ш И:

НЕ УСТАНОВЯВА конфликт на интереси по отношение на Костадин Дурчов, ЕГН ***, общински съветник в Общински съвет Б., и в това му качество лице, заемащо висша публична длъжност по смисъла на чл.6, ал.1, т.32 от ЗПКОНПИ, във връзка с проведено заседание на Постоянната комисия по ТСУ, общинска собственост, земеделие и гори към ОбС Б., обективирано в Протокол №21 от 22.06.2021г., поради липса на упражнени правомощия по служба.

НЕ УСТАНОВЯВА конфликт на интереси по отношение на Костадин Дурчов, ЕГН ***, общински съветник в Общински съвет Б., и в това му качество лице, заемащо висша публична длъжност по смисъла на чл.6, ал.1, т.32 от ЗПКОНПИ, във връзка с издадено Становище на Постоянната комисия по ТСУ, общинска собственост, земеделие и гори към ОбС Б. и гласуване „за“ приемането на Решение №436 от 30.06.2021г. на ОбС Б., поради липса на частен интерес.

Препис от решението да се изпрати на Окръжна прокуратура Б., с оглед преценка за реализиране на правомощията по чл. 76, ал.2 от ЗПКОНПИ.
Препис от решението да се изпрати на Костадин Дурчов – общински съветник в Общински съвет Б., на основание чл.75, т.1 от ЗПКОНПИ.  


КОМИСИЯ:
                             
                             ЗАМЕСТНИК - ПРЕДСЕДАТЕЛ:……(П)…….../АНТОН СЛАВЧЕВ/

                             ЧЛЕН:……………(П)…………………….../АНТОАНЕТА ЦОНКОВА/

      ЧЛЕН:…………………(П)..………....……………./ПЛАМЕН ЙОЦОВ/



image1.jpg




